

**Ξ … όπως ξιφίας**

Ο Ξέρξης ο ξιφίας γύρισε μια μέρα πολύ στεναχωρημένος από το σχολείο του. Δεν έφαγε τίποτα για μεσημεριανό και κλείστηκε στο δωμάτιό του. Αυτό ήταν πραγματικά παράξενο γι’ αυτόν, αφού όλοι γνώριζαν πόσο λιχούδης και γελαστός ήταν. Η μαμά του, λοιπόν, επειδή κατάλαβε πως κάτι σοβαρό του συμβαίνει, μπήκε σιγά σιγά στο δωμάτιό του και τον βρήκε να κλαίει ξαπλωμένος στο κρεβάτι του. “Τι έχεις αγοράκι μου;” τον ρώτησε, παίρνοντας τον αγκαλιά. “Άχ, μανούλα μου… Όλοι στο σχολείο με κοροϊδεύουν για τη μεγάλη και σουβλερή μου μύτη! Με φωνάζουνε μυτόγκα και δε θέλουν να παίζουν μαζί μου, γιατί φοβούνται, λένε, πως θα τους κτυπήσω… Ούτε κανείς κάθεται μαζί μου στο ίδιο θρανίο, για να μην του σκίσω, λέει, τα ρούχα του… Αλλά το χειρότερο έγινε σήμερα: όταν με ρώτησε η δασκάλα τι δώρο θέλω να μου φέρει ο Άι-Βασίλης, πριν προλάβω ν’ απαντήσω, άρχισαν όλοι να φωνάζουν *ένα τεράστιο άσπρο σεντόνι! Ένα τεράστιο άσπρο σεντόνι!. Και γιατί παρακαλώ σεντόνι;* Ρώτησε απορημένη η δασκάλα. *Για να σκουπίζει τη μύτη του όταν στεναχωριέται…* φώναξαν τα παλιόπαιδα και τρελάθηκαν στα γέλια… Αυτό ήταν, δεν αντέχω άλλο! Δε θα ξαναπάω σχολείο ποτέ πια”, είπε ο Ξέρξης και ξανάρχισε να κλαίει. “Αυτό θα είναι πολύ κουτό από μέρους σου, μικρέ μου”, του είπε η μάμα του, “γιατί έτσι ούτε γράμματα θα μάθεις, ούτε και την αξία της μύτης σου θα αποδείξεις!” “Και τι αξία μπορεί να έχει η τεράστια μύτη;” ρώτησε ο Ξέρξης, σταματώντας αμέσως το κλάμα του. “Αυτό θα σε αφήσω να το ανακαλύψεις από μόνος σου, όταν έρθει η κατάλληλη ώρα… Κοιμήσου τώρα”.

Την άλλη μέρα ο Ξέρξης ξεκίνησε αποφασιστικά για το σχολείο του όταν, ξαφνικά άκουσε σπαραχτικές φωνές να καλούν σε βοήθεια.

Ορμά μέσα στο νερό και βλέπει τη δασκάλα κι όλους τους συμμαθητές του εγκλωβισμένους μέσα σε ένα δίχτυ ενός ψαρά. Καθόλου δε δίστασε ο Ξιφίας: ορμάει πάνω στο δίχτυ και χρατς –χρουτς! το ξεσκίζει με την κοφτερή του μύτη, ελευθερώνοντάς τους όλους…

Μετά από λίγες μέρες έγινε στο σχολείο μια λαμπρή

τελετή, όπου ο Ξέρξης ανακηρύχθηκε ήρωας. Όταν ήρθε

η ώρα να μιλήσει, κοίταξε χαμογελώντας τη μαμά του, που

καθόταν συγκινημένη μπροστά μπροστά και είπε δυνατά

από το μικρόφωνο: “Σας διαβεβαιώνω: η μεγαλύτερη γενναιότητα είναι να πιστεύεις στον εαυτό σου και να τον αγαπάς, μ’ όλα τα προτερήματα και τα ελαττώματά του. *Κανείς δεν είναι τέλειος,* μπορούμε όμως να *είμαστε όλοι χρήσιμοι!*” Είχε δίκιο, δε συμφωνείτε;

**Ξ…. όπως Ξιφίας**

*Βάλε σε κύκλο την σωστή απάντηση.*

**1. Ο Ξέρξης … ο ξιφίας γύρισε μια μέρα πολύ στενοχωρημένος γιατί:**

Α) είχε πολλά μαθήματα για το σπίτι

Β) τον κορόιδευαν οι συμμαθητές του και δεν έπαιζαν μαζί του

Γ) ένιωθε άρρωστος

**2. Τον Ξέρξη τον ξιφία τον κορόιδευαν οι συμμαθητές του γιατί είχε:**

Α) μεγάλη και κοφτερή μύτη.

Β) μεγάλη και κοφτερή ουρά.

Γ) μεγάλα και κοφτερά δόντια.

**3. Η μητέρα του, του είπε:**

Α) πως πρέπει να πηγαίνει σχολείο.

Β) πως πρέπει να μάθει γράμματα.

Γ) πως η μύτη του είναι σημαντική.

Δ) όλα τα πιο πάνω.

**4. Μια μέρα ο Ξέρξης:**

Α) μάλωσε με τους συμμαθητές του.

Β) έσωσε τους συμμαθητές του και τη δασκάλα.

Γ) έφυγε από το σχολείο.

**5. Οι συμμαθητές και η δασκάλα του ήταν:**

Α) φυλακισμένοι μέσα στα βράχια.

Β) φυλακισμένοι μέσα σε μια βάρκα.

Γ) φυλακισμένοι μέσα στα δίκτυα ενός ψαρά.

**6. Ο Ξέρξης τους ελευθέρωσε χρησιμοποιώντας:**

Α) την ουρά του.

Β) την κοφτερή του μύτη.

Γ) τα κοφτερά του δόντια.

**7. Από τότε οι συμμαθητές του τον θεωρούσαν:**

Α) ντροπαλό.

Β) μικρό και δειλό.

Γ) ήρωα και τον αγαπούσαν.

**8. Αυτή η ιστορία μου έμαθε:**

Α) να πιστεύω στον εαυτό μου.

Β) πως κανείς δεν είναι τέλειος.

Γ) όλοι είμαστε διαφορετικοί.

Δ) όλα τα πιο πάνω.